b'\n_START_ARTICLE_\nBalthasar Hubmaier\n_START_SECTION_\nPreot \xc8\x99i teolog catolic\n_START_PARAGRAPH_\nS-a n\xc4\x83scut \xc3\xaen Friedberg, l\xc3\xaeng\xc4\x83 Augsburg, Bavaria. Nu se cunoa\xc8\x99te nimic despre p\xc4\x83rin\xc8\x9bii s\xc4\x83i. A urmat \xc8\x98coala latin\xc4\x83 din Augsburg, intr\xc3\xaend la Universitatea din Freiburg la 1 mai 1503. Datorit\xc4\x83 lipsei banilor, a fost nevoit s\xc4\x83 p\xc4\x83r\xc4\x83seasc\xc4\x83 universitatea \xc8\x99i s\xc4\x83 predea pentru un timp la Schaffhausen. S-a \xc3\xaentors la Freiburg \xc3\xaen 1507, ob\xc8\x9bin\xc3\xaend licen\xc8\x9ba \xc8\x99i masteratul \xc3\xaen 1511. \xc3\x8en 1512, a primit doctoratul din partea universit\xc4\x83\xc8\x9bii din Ingolstadt. Hubmaier a fost ini\xc8\x9bial preot romano-catolic. A devenit apoi profesor la universit\xc4\x83\xc8\x9bile din Freiburg in Breisgau \xc8\x99i Ingolstadt, unde a devenit prorector \xc3\xaen 1515. Din 1518 a ocupat func\xc8\x9bia de predicator al Catedralei din Regensburg. \xc3\x8en aceast\xc4\x83 func\xc8\x9bia a \xc3\xaendemnat la persecutarea evreilor \xc8\x99i a luat parte la distrugerea sinagogii din Regensburg. Mai t\xc3\xaerziu, ca predicator pentru pelerini \xc3\xaen capela \xe2\x80\x9eMariei cea frumoas\xc4\x83\xe2\x80\x9d a devenit cunoscut prin devo\xc8\x9biunea sa fanatic\xc4\x83 pentru Fecioara Maria. \xc3\x8en 1521 s-a mutat la Waldshut.\n_START_SECTION_\n\xc3\x8ent\xc3\xaelnirea cu Reforma\n_START_PARAGRAPH_\n\xc3\x8en 1522 i-a \xc3\xaent\xc3\xaelnit la Basel pe Heinrich Glarean (profesorul lui Konrad Grebel) \xc8\x99i pe Erasmus. Tot atunci \xc3\xaenceput s\xc4\x83 citeasc\xc4\x83 scrierile lui Martin Luther, care l-au fascinat prin expunerea teologiei pauline. A ajuns \xc3\xaen contact cu cercuri evanghelice \xc8\x99i s-a \xc3\xaemprietenit cu Huldrych Zwingli, pe care l-a cunoscut \xc3\xaen martie 1523. \xc3\x8en octombrie 1523 a participat la o dezbatere cu acesta \xc3\xaen Z\xc3\xbcrich, \xc3\xaen care a afirmat principiul ascult\xc4\x83rii de Scripturi. Devenise evident c\xc4\x83 Hubmaier dorea abandonarea botezului copiilor, o practic\xc4\x83 pe care nu o putea justifica biblic. \xc3\x8en mediile acestuia i-a cunoscut \xc8\x99i pe anabapti\xc8\x99ti, printre care Konrad Grebel \xc8\x99i  martirul de mai t\xc3\xaerziu Felix Manz. \xc3\x8en 1524, s-a c\xc4\x83s\xc4\x83torit cu Elisabeth H\xc3\xbcgline din Reichenau. Anabaptistul Wilhelm Reublin, exilat din Z\xc3\xbcrich, a sosit \xc3\xaen Waldshut \xc3\xaen 1525. \xc3\x8en aprilie i-a botezat pe Hubmaier \xc8\x99i alte \xc8\x99aizeci de persoane.\n_START_SECTION_\nAnabaptist\n_START_PARAGRAPH_\nLa desp\xc4\x83r\xc8\x9birea definitiv\xc4\x83 de Zwingli s-a ajuns dup\xc4\x83 ce \xc3\xaen probabil cea mai important\xc4\x83 lucrare a sa, Despre botezul cre\xc8\x99tin al credincio\xc8\x99ilor (Vom christlichen Tauff der Gl\xc3\xa4ubigen), \xc8\x99i-a justificat concep\xc8\x9bia sa despre botez. \xc3\x8en decembrie 1525, Hubmaier s-a refugiat \xc3\xaen Z\xc3\xbcrich din fa\xc8\x9ba armatei austriece. Fiind arestat, a cerut s\xc4\x83 i se acorde o dezbatere cu Zwingli. La dezbatere au fost prezente zece persoane, dintre care patru la cererea lui Hubmaier. \xc3\x8en timpul discu\xc8\x9biei, Hubmaier a citat afirma\xc8\x9bii ale lui Zwingli potrivit c\xc4\x83rora copiii nu ar trebui boteza\xc8\x9bi dac\xc4\x83 nu au fost \xc3\xaen prealabil instrui\xc8\x9bi. Zwingli a r\xc4\x83spuns c\xc4\x83 fusese \xc3\xaen\xc8\x9beles gre\xc8\x99it. Hubmaier, derutat, a fost de acord s\xc4\x83 retracteze. A doua zi \xc3\xaens\xc4\x83, \xc3\xaen fa\xc8\x9ba congrega\xc8\x9biei, a m\xc4\x83rturisit tulburarea mental\xc4\x83 \xc8\x99i spiritual\xc4\x83 pe care i-o adusese acest fapt, declar\xc3\xaend: \xe2\x80\x9eNu pot \xc8\x99i nu vreau s\xc4\x83 retractez.\xe2\x80\x9d Din nou \xc3\xaen \xc3\xaenchisoare, sub tortur\xc4\x83, a oferit retractarea care i se cerea. _NEWLINE_P\xc4\x83r\xc4\x83sind apoi \xc3\xaen secret ora\xc8\x99ul Z\xc3\xbcrich, i-a fost acordat azil \xc3\xaen Nikolsburg. Acolo s-a ar\xc4\x83tat a fi \xc3\xaempotriva non-violen\xc8\x9bei \xc3\xaenv\xc4\x83\xc8\x9bate \xc8\x99i practicate \xc3\xaen multe cercuri anabaptiste. Sprijinit de autorit\xc4\x83\xc8\x9bile din Nikolsburg, a \xc3\xaendemnat la rezisten\xc8\x9b\xc4\x83 armat\xc4\x83 \xc3\xaempotriva \xe2\x80\x9epericolului turc\xe2\x80\x9d._NEWLINE_\xc3\x8en Moravia Hubmaier a scris alte 18 lucr\xc4\x83ri, prin care a exercitat o influen\xc8\x9b\xc4\x83 deosebit\xc4\x83 \xc3\xaen mi\xc8\x99carea anabaptist\xc4\x83. Scrierile acestea trateaz\xc4\x83 locurile comune ale \xc3\xaenv\xc4\x83\xc8\x9b\xc4\x83turii anabaptiste: respingerea botezului copiilor, disciplina bisericeasc\xc4\x83, ab\xc8\x9binerea de la jur\xc4\x83minte. Surse istorice raporteaz\xc4\x83 c\xc4\x83 Hubmaier a botezat \xc3\xaen Moravia mai bine de 2000 de adep\xc8\x9bi._NEWLINE_\xc3\x8entorc\xc3\xaendu-se la Waldshut, Hubmaier a \xc3\xaentemeiat \xc8\x99i acolo o comunitate anabaptist\xc4\x83. Arhiducele de Austria, Ferdinand I, i-a ordonat arestarea sub acuza\xc8\x9bia de sedi\xc8\x9bie. \xc3\x8en timpul deten\xc8\x9biei sale la Gratzenstain, Hubmaier a scris faimoasa Explica\xc8\x9bie a credin\xc8\x9bei mele (Rechenschaft meines Glaubens), \xc3\xaen care a m\xc4\x83rturisit f\xc4\x83r\xc4\x83 echivoc credin\xc8\x9bele sale anabaptiste. Refuz\xc3\xaend oferta unei retract\xc4\x83ri, la 10 martie 1528 a fost ars pe rug \xc3\xaen fa\xc8\x9ba Stubentor din Viena. Ultimele sale cuvinte au fost: \xe2\x80\x9eAdev\xc4\x83rul este nemuritor!\xe2\x80\x9d Trei zile dup\xc4\x83 moartea sa ca martir, so\xc8\x9bia sa a fost executat\xc4\x83 prin \xc3\xaenecare \xc3\xaen Dun\xc4\x83re.\n_START_SECTION_\nTeologie\n_START_PARAGRAPH_\nCa anabaptist din ramura german-menonit\xc4\x83 (Schwertler), Hubmaier a considerat statul ca o institu\xc8\x9bie dorit\xc4\x83 de Dumnezeu. Cre\xc8\x99tinii au responsabilitatea de a sus\xc8\x9bine guvernul \xc8\x99i de a pl\xc4\x83ti taxele cuvenite. \xc3\x8en Despre sabie e prezentat\xc4\x83 responsabilitatea statului de a-i ap\xc4\x83ra pe cei drep\xc8\x9bi, nevinova\xc8\x9bi \xc8\x99i lipsi\xc8\x9bi de ajutor. Cre\xc8\x99tinii au  datoria de a lua sabia pentru o cauz\xc4\x83 dreapt\xc4\x83 dac\xc4\x83 guvernul le-o cere \xe2\x80\x94 prin aceast\xc4\x83 doctrin\xc4\x83 se deosebe\xc8\x99te anabaptismul Schwertler de cel Stabler._NEWLINE_\xc8\x98i dup\xc4\x83 ruptura de Biserica Catolic\xc4\x83 Hubmaier a continuat s\xc4\x83 cread\xc4\x83 \xc3\xaen virginitatea perpetu\xc4\x83 a Mariei \xc8\x99i s\xc4\x83-i acorde titlul de theotokos (Apologia 9\xe2\x80\x9310).'